《自鹅城乘舟至河源风雨日作江流湍激以寸步进感叹有作》
宋代·李纲

榜舟溯回溪，夏潦适川涨。惊湍激怒澜，怪石立异状。

篙师巧为计，巨细施石上。噪呼集众力，进寸退寻丈。

峥嵘三数峰，竟日不离望。乃知势不便，智力未足仗。

我行极江海，幸免鱼腹葬。书生妙言辞，过谓神所相。

及兹困沟渎，更觉水石壮。翻思泛沧溟，千里才一饷。

岂惟小中州，端欲簉昆阆。斯游不可忘，临风默惆怅。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。